送徐允伯
作者：陸文圭
朝代：宋

paragraphs: 古有淳寂鄉，君與陶阮到。
每評伯倫頌，謂勝周公誥。
山間童負鍤，臺下人拾帽。
短鞭跨遼碣，破毯眠雪窖。
歸來四壁立，挾冊坐鄉校。
悠悠泮宮水，羹有芹可芼。
案上方醉吟，室中已饑告。
長缾卧虛簷，破釜架空竈。
翠眉方與齊，赬頰忽自悼。
愁踏布衾裂，羞拆海圖倒。
先生樂陶然，美睡呼不覺。
達士多迂拙，庸兒競嘲噪。
豈知海上鯤，姑隠霧中豹。
歲晚空齋人，杖屨辱相好。
百錢呼兒沽，一榻爲君掃。
浩興忽長歌，衰意亦旁譟。
銜杯孤月落，椎壁四鄰閙。
明當遠行役，寒雨映客棹。
秋江蒲稗深，佇子平安報。